
Multă, multă vreme am trăit cu convingerea că am fost adoptat. Și asta nu din cauză că familia mea s-ar fi purtat urât cu mine sau măcar în așa fel încât să-mi dea de bănuit că între mine și fratele sau sora mea ar fi vreo... vreo diferență.

Da, mi-e rușine să o recunosc, dar e adevărat, am crezut că sunt înfiat. Asta în ciuda faptului că bunii mei părinți au făcut chiar mai mult decât ce este omenește posibil să-mi arate că, în ochii lor, nu sunt cu nimic mai rău sau – mai ales – diferit față de fratele sau de sora mea. Și pot spune că, în mare parte, au reușit. Le cer iertare pentru că, odată, am crezut că m-au înfiat. Aș vrea să spun că nu am crezut asta, însă nu pot spune. Acum, că am alunecat pe panta sincerității, singura opțiune este să merg până la capăt, indiferent care ar fi acel capăt. Sunt sigur că, odată ajuns acolo, mă voi simți altfel. Și o să văd lumea cu alți ochi, așa cum sper să mă vadă și pe mine oamenii. Cu alți ochi. Nu literalmente, desigur. Nu am eu pretenția asta.

Cum spuneam, mereu am avut convingerea că trăiesc într-o familie adoptivă, deși părinții s-au străduit să nu-mi arate asta niciodată. Nu, n-am avut parte de acele inerente episoade care apar în familiile rezultate în urma unor evenimente care au dus la reunirea fragmentelor altor familii. Știți voi... Eu, tu, copiii mei, copiii tăi și, ceva mai târziu, copiii noștri. Indiferent câtă iubire e la început, la un moment dat tot apar scânteile. Toleranța nu e o virtute inepuizabilă; se sfârșește exact în momentele în care e nevoie mai multă de așa ceva. Dar încearcă să-i spui cuiva prins într-o astfel de relație complicată că, atunci când paralele sunt pe sponci și spectrul șomajului te bate pe umăr, avertizând că mâine s-ar putea să zbori, ce binefăcător este să le explici celor două odrasle că suta aia de dolari ce ți-a mai rămas în buzunare e, de fapt, pentru vremuri grele. Acele vremuri care tocmai bat la ușă și e păcat să risipești puținii gologani pe țoale sau farduri ori pentru o nenorocită de ieșire cu prietenii la mall.

Da, știi că e greu, știi că e cazul de sacrificii și că altfel nu se poate, însă undeva, în mintea ta, tinzi să-i dai banii fetei tale, nu? E fata ta; e din prima căsătorie, aia care nu a mers încă de la început, dar te-ai încăpățânat să-i dai o șansă și până la urmă s-a ales praful și fătuca asta. Da, copila nu este vinovată, nu-i așa? E sânge din sângele tău și ți se rupe inima să-i spui că nu se poate duce să-și cumpere afurisitele alea de țoale cu care te tot bate la cap de la începutul anului – „că toate proastele din clasă și-au cumpărat numai eu nu și din cauza asta eu par cea mai proastă”. E drept, să-i dai ultimii gologani să-și cumpere un tricou sau o pereche de blugi e din capul locului o idee proastă. Nu mai bine folosești banii respectivi să cumperi ceva de mâncare sau măcar un abonament pe liniile de transport în comun pentru inevitabilele călătorii pe care le vei face în căutarea unui loc de muncă? Mda, poți aplica și online, dar majoritatea angajatorilor sunt de modă veche. Vor să te vadă și e dreptul lor. O întâlnire fără obligații de la care, de cele mai multe ori, pleci dezamăgit. Trebuie să te deplasezi, trebuie să mănânci, trebuie să-ți plătești blestematele de facturi deoarece furnizorilor prea puțin le pasă că ai rămas fără loc de muncă și  ajutorul de șomaj nu e decât o glumă proastă cu care statul ține să-și justifice existența și banii de care te jecmănește prin taxe și impozite. Da, cinstite cetățean, e drept că plătești, plătești și iar plătești, dar nu uita că, dacă intri la apă, statul o să-ți întindă atât de necesara mână de ajutor.

A, da... Să revin... N-ai prea mulți bani în buzunar și, deși ai încă dreptul de a utiliza cardul de credit, parcă nu-ți prea vine; nu de alta, dar știi foarte bine că o astfel de manevră o să crească și mai mult povara fiscală. Un amărât de tricou de treizeci de dolari o să coste, în final, măcar vreo cincizeci și tu n-ai bani să-l cumperi nici dacă ți s-ar oferi pe gratis. Dar nu, nu te poți abține, îți dau lacrimile când te gândești la odrasla care suferă pentru că „toate proastele din clasă și-au cumpărat, numai eu nu”. Suferi chiar mai rău decât progenitura pentru că știi cum e; ai încercat senzația asta în copilărie și, mai ales, în adolescență, când părinții – pe care i-ai considerat bătuți în cap și nici măcar o clipă nu ți-a trecut prin țeastă că s-ar putea să fie strâmtorați financiar – ți-au refuzat mofturile. Mda, probabil că așa ți-au și spus: „Noi nu mai știm cum să plătim facturile să nu ne ia ăștia casa și tu faci mofturi”.

Și atunci ți-ai jurat că tu, când o să ai copii, o să fii mai responsabil, mai îngăduitor, mai părinte... Un părinte mai bun, care se va sacrifica pentru copilul lui. Iar momentul ăla a venit. Poate că nu-ți dai seama, dar există toate șansele ca în subconștient să-ți fi dorit o asemenea șansă. Șansa de a le demonstra tuturor – și mai ales babacilor bătuți în cap – că tu, spre deosebire de ei, o să fii în stare să te sacrifici pentru ca urmașii tăi să nu ducă lipsă de nimic. Chiar nimic. Și, la urma-urmei, nici nu-ți cere prea mult, nu? Doar ceva de îmbrăcat sau farduri. Încă nu a cerut să-i cumperi ultimul timp de iPhone și nici pomeneală de luna de pe cer. Doar un tricou amărât. E drept, ar putea cumpăra unul la cinci dolari și care să arate aproape la fel ca buleandra pe care o visează, dar unde mai este farmecul, unde mai este sacrificiul?

Și, da, ești dispus să faci sacrificiul. Până la urmă e vorba de bani, nu? O să te culci flămând, o să peticești ghetele alea de acum cinci ani; chiar dacă sunt demodate, un tub cu adeziv de calitate costă mai puțin decât altele noi. O să te târăști de la un virtual angajator la altul în loc să folosești mașina sau măcar autobuzele alea nenorocite, cu care îți era jenă să călătorești după ce ai împlinit vârsta legală pentru o obține permisul de conducere. Vrei să fii așa cum nu au fost părinții tăi, vrei să fii eroul copilului tău.

Numai că, în calea sacrificiului tău, a apărut o piedică neașteptată. Rodul greșelilor celuilalt... Cândva, a părut o povară acceptabilă. Mda, o să mă descurc, nu sunt singura persoană în situația asta. Așa cum se descurcă alții aflați în situația asta o să mă descurc și eu. E vorba de o faptă bună, nu-i așa?

Nu-i așa că te-ai pripit? Acum, când ești pus în situația de a face un sacrificiu foarte consistent – dacă e să ne raportăm la ceea ce dispui pentru sacrificiu – îți dai seama că te-ai cam grăbit să te legi la cap cu rodul iubirii dintre alți oameni. Dacă e să te sacrifici, te sacrifici pentru al tău, nu pentru al altuia. Mda, iubire necondiționată, hai să ne refacem viața, dar copilul meu e copilul meu, copilul altuia... Ei bine de copilul altuia să se ocupe altul, ce e așa greu de priceput?

Da, o stavilă în calea sacrificiului. Pentru că și odrasla vitregă vrea ceva. Și știi că nu poți să mulțumești pe toată lumea pentru că nu ai cu ce. Jumătatea ta – provenită din ceea ce la un moment dat a fost un alt întreg – gândește la fel ca tine, doar că obiectul grijii și sacrificiului părintesc este altul. Ai prins ideea, nu-i așa? De fapt, te-ai prins de ceva vreme, însă așa sunt eu, îmi place să trăncănesc mai mult decât este cazul. Sincer, nu mi s-au oferit prea multe ocazii să stau de vorbă cu oamenii, dar asta nu înseamnă că nu m-am perfecționat în arta conversației. E ca la box; înainte de a urca în ring exersezi cu sacul.

Mda, cum spuneam... Într-o familie apar probleme. Mai ales când adulții sunt puși în situația de a ține partea copiilor de care sunt legați prin ereditate. Pentru că, din punctul de vedere al adulților, copiii se împart în două categorii. Răii, răzgâiații, nesimțiți, prost crescuții, mofturoșii și „ai noștri”. Într-o familie e un pic diferit. „Al meu” sau „ai mei”. Hai, că nu e mare diferență...

Cam lungă introducerea, recunosc. Însă mie îmi plac introducerile lungi, mai ales când vine vorba despre ceva ce mă privește personal. Vorbind mult, vorbind pe marginea subiectului, chiar vorbind aiurea reușesc cumva să evit atingerea unor coarde încă prea sensibile. Da, omule, conversăm... Discuție de dragul discuției, nimic constructiv sau care să implice. Doar o modalitate plăcută de a face timpul să curgă mai ușor. Ironic, nu-i așa? Mereu ne plângem de scurtimea trecerii noastre prin această lume, de infinitezimala câtime de timp ce ne este dat să trăim dintr-o eternitate care, dacă are vreun început, e posibil să nu aibă sfârșit. Ne plângem mereu că nu ne ajunge timpul, că putem face prea puține din ceea ce ne-am propus și când tumultul vieții ne oferă un răgaz oarecare ce facem? Căutăm o modalitate să facem mai ușoară trecerea timpului. Caraghios... Și ironic, pe deasupra.

Cum spuneam la început, am trăit cu impresia că fac parte dintr-o familie adoptivă, deși în minunata mea familie nu au existat nicicând momente ca cele descrise mai devreme, genul „îi cumpăr lui Billy, iau ceva și pentru Jenny, dar nu și pentru Darien pentru că asta e, nu mai sunt bani”. Bani nu prea au fost niciodată, dar, cumva, părinții au făcut în așa fel încât nimănui nu i-a lipsit nimic. Însă senzația că sunt înfiat mi-a fost tovarășă fidelă.

Familia mea era departe de a fi perfectă – prin perfectă înțelegând mai ales lipsa acelor probleme pe care le-am generat – însă a funcționat perfect. Nicio părtinire, nicio scăpare care să sugereze că Billy sau Jenny ar fi fost preferații părinților. Cu toții am fost la fel de iubiți și apreciați și, totuși...

Dacă sunt înfiat? Dacă iubitorii mei părinți sunt, de fapt, cei care și-au făcut milă de un biet străin în timp ce părinții mei adevărați vântură colțurile lumii încercând să-și scoată din minte amintirea unui moment când, din nemernicie și prostie, au adus pe lume un monstru. 

Mda, poate că sunt un crud judecător. Ori, mai degrabă, un judecător lipsit de imparțialitate, care vede doar ce vrea să vadă. Cu toții avem tendința asta, însă acest adevăr n-ar trebui să ne servească pe post de scuză. Suntem răi pentru că suntem noi răi, nu din cauza altora.

M-am gândit că familia adoptivă (da, nu e nici pe departe, dar eu așa am gândit) a ales să mă înfieze pentru că dorea să-și ispășească în felul acesta niște păcate. Mulți înfiază copiii altor oameni nu pentru că-și permit financiar sau pentru că nu au copii. Pur și simplu încearcă să-și demonstreze lor și celor interesați umana lor superioritate. Oferă lumii faptele lor bune așteptând o răsplată în această viață. Dacă răsplata va veni într-o altă viață, cu atât mai bine; vorbim doar de viața veșnică.

Da, e bine să faci fapte de milostenie, e bine să fii bun la suflet, însă unii exagerează în direcția asta și ajung să fie






[image: ]






[image: ]










[image: ]



[image: ]






[image: ]

























[image: ]






[image: ]








[image: ]



[image: ]







[image: ]






[image: ]



[image: ]











[image: ]




[image: ]





[image: ]





















[image: ]







[image: ]







[image: ]


















[image: ]










[image: ]






[image: ]






[image: ]






[image: ]



[image: ]






[image: ]








[image: ]







[image: ]












[image: ]




[image: ]











[image: ]









[image: ]





[image: ]










[image: ]






[image: ]




[image: ]





[image: ]





[image: ]






[image: ]




[image: ]






[image: ]








[image: ]








[image: ]










[image: ]




[image: ]







[image: ]







[image: ]






[image: ]







[image: ]




[image: ]



[image: ]
















[image: ]




[image: ]






[image: ]




[image: ]




[image: ]






[image: ]







[image: ]








[image: ]




[image: ]













[image: ]









[image: ]




[image: ]









d2d_images/chapter_title_above.png





d2d_images/chapter_title_corner_decoration_left.png





d2d_images/cover.jpg
CIPRIAN MITOCEANU






d2d_images/chapter_title_corner_decoration_right.png





d2d_images/chapter_title_below.png





d2d_images/scene_break.png





